Pályázati felhívás

2021

**Válogatott nevelő edzői támogatás**

**VNET**

Az MTSZ az elfogadott sportszakmai program alapján 2021-ben elindítja a válogatott utánpótlás játékosokat kinevelő edzők támogatására irányuló programját.

**A pályázat kiírója (támogató)**: Magyar Tenisz Szövetség

**Határidő:** június 14., hétfő 23:59

**Támogatási időszak:** 2021.07.01. – 2021.12.31.

**Pályázat beadásának módja:** Elektronikus úton az **attila.savolt@huntennis.hu** e-mail címre

**A pályázatok bírálatára vonatkozó eljárás:**

A pályázatokat az MTSZ szakmai vezetése bírálja, el és 2021. június 30.-ig hivatalosan publikálja a végeredményt annak szakmai indoklásával együtt.

**A pályázat célja:**

A **VNET program** létrehozásának elsődleges célja annak biztosítása, hogy a klubokban dolgozó szakemberek a magyar tenisz utánpótlás versenysport eredményességének fenntartása és jövőbeni fejlesztése, valamint a magyar élsportoló utánpótlás teniszezők érdekében kamatoztassák magas szintű szakmai tudásukat és tapasztalataikat, amelyhez a program megfelelő anyagi megbecsülést biztosít.

**A program elsődleges célja anyagilag és erkölcsileg értékelni azt a munkát melyet az utánpótlás élversenyzőkkel (válogatott játékosokkal) foglalkozó edzők, elsősorban az egyesületi kereteken belül végeznek, valamint motiválni őket arra, hogy a jövőben is érdekeltek maradjanak nemzetközi szinten is eredményes utánpótlás versenyzők kinevelésében.**

Az új szakmai vezetés egyik fő prioritásaként a programot azért hívjuk életre, hogy segítse a partneri együttműködést az MTSZ-Nemzeti Edzésközpontban folyó válogatottakat kiszolgáló szakmai munka és azon klubok, valamint az ott dolgozó edzők között, akik az utánpótlás élversenyzők kinevelésével foglalkoznak.

Az MTSZ abban érdekelt, hogy a nevelő klubok és az ott dolgozó legjobb szakemberek olyan játékosokat neveljenek ki a magyar válogatottak számára, akik a nemzetközi mezőnyben is megállják a helyüket. Amikor pedig eljön az a pillanat, hogy az MTSZ egyre nagyobb szerepet kell, hogy betöltsön egy válogatott játékos felkészülésében és versenyzésében, akkor az egy harmonikus együttműködésben és egyetértésben történjen a nevelőklubokkal és a nevelőedzőkkel.

**A pályázaton elnyerhető támogatás és megvalósulási időszak:**

2021-ben maximum 10 edzőt választunk ki, havi bruttó 200.000 Ft támogatást biztosítva a szakmai-nevelő munkájukhoz. Az idei évben a támogatás július 1-től december 31-ig tartó időszakra vonatkozik.

**A VNET programba való bekerülés alapfeltételei:**

* Megfelelő edzői végzettség

Felsőfokú edzői képesítés vagy Középfokú edzői képesítés, MTSZ A vagy B licensz, vagy Brain Game Tennis, GPTCA, PTR, MTSZ edzői továbbképzéseken szerzett diplomák közül, minimum kettő darab.

* Válogatott játékos edzője a 2020. évben

2020. évben legalább négy évközi korosztályos ranglistán a Top 8-ban végzett a játékosa

* Nem szerepelt a KEP, UEP, illetve Gerevich által támogatott edzők között az elmúlt 2 évben

(2020, 2021)

* Az elmúlt 3 évben nem állt az MTSZ-szel munkakapcsolatban

(munkaviszony, megbízási szerződés…stb.)

**A pályázat tartalmi követelményei:**

* A válogatott játékos neve, illetve a játékos részéről egy támogatói, igazoló nyilatkozat, hogy a pályázó edző minimum egy éve foglalkozik a játékossal
* Rövid bemutatkozó önéletrajz
* Indoklás, hogy miért alkalmas a pályázó a támogatásra
* A 2020. év szakmai munkájának beszámolója
* A 2021. évre vonatkozó szakmai tervek
* Az edzői végzettségeket igazoló dokumentumok
* Klubnak a nyilatkozata, ahol az edzői munkát végzi a szakember

**A pályázat bírálata során az MTSZ szakmai vezetése az alábbi szempontokat veszi figyelembe:**

* Edzői múlt – az utánpótlás verseny teniszben edzőként töltött idő (min. 5 év)
* Az edző által kinevelt játékosok eredményessége
* Jelenlegi edzői munkája
* Társadalmi szerepvállalása a magyar tenisz fejlődésének érdekében

**A támogatást elnyerő pályázóval szembeni további követelmények, a klubokkal együttműködésben és egyetértésben:**

* Versenyre kísérés (az adott játékossal kapcsolatban):

1. Évi min. 2db külföldi nemzetközi versenyre elkísérni az adott játékost
2. Az összes Magyarországon rendezett nemzetközi junior versenyre elkísérni az adott játékost
3. A Korosztályos Országos bajnokságra és min.2 egyéb kiemelt versenyre elkísérni az adott játékost

* Szakmai terv és beszámoló:

1. negyedévente részletes szakmai beszámoló készítése és elküldése az MTSZ-nek elektronikus úton.
2. fél évente edzés és versenyterv készítése és elküldése az MTSZ-nek elektronikus módon.

* Szakmai tudásának bővítése, képzettségének növelése:

1. részt venni a MTSZ által rendezett, vagy előírt, a sportágát érintő továbbképzéseken, (éves edzői szakmai fórum és éves edzői továbbképző konferencia)
2. felkérés esetén a továbbképzéseken előadóként szerepelni,
3. amennyiben a sportszövetség képesítési, vagy egyéb szabályzata előírja, a sportági licenc-feltételeknek megfelelni.